Diari Oficial de la Generalitat Valenciana


Sumari del DOGV 5606, del 25-09-2007 (2007/11722)

RESOLUCIÓ de 20 de setembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació de l'Acord d'Intencions entre la Generalitat i l'Organització Panamericana de la Salut, amb l'objecte d'establir les bases per al foment de la col·laboració mútua en l'àmbit de la cooperació al desenvolupament.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5606

Data del DOGV
:   25-09-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/11952


Data del document
:   20-09-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Presidència
    * ajuda al desenvolupament
    * administració regional
    * cooperació internacional
    * cooperació administrativa

RESOLUCIÓ de 20 de setembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació de l'Acord d'Intencions entre la Generalitat i l'Organització Panamericana de la Salut, amb l'objecte d'establir les bases per al foment de la col·laboració mútua en l'àmbit de la cooperació al desenvolupament.  
 [2007/11411]  
La Generalitat i l'Organització Panamericana de la Salut, han subscrit, després de la tramitació prèvia reglamentària, el 26 de juny de 2007, l'Acord d'Intencions amb l'objecte d'establir les bases per al foment de la col·laboració mútua en l'àmbit de la cooperació al desenvolupament, i en compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis amb el número 1208/2007, i que figura com a annex d'esta resolució.  
València, 20 de setembre de 2007.- El director general de Relacions amb Les Corts i Secretariat del Consell: Ángel Mompó Romero.  
Exp. C-13/2007  
Acord d'intencions entre la Generalitat i l'Organització Panamericana de la Salut, Amb l'objecte d'establir les bases per al foment de la col·laboració mútua en l'àmbit de la cooperació al desenvolupament  
València, 26 de juny de 2007   
Reunits  
D'una part, Gema Amor Pérez, consellera de Cooperació i Participació de la Generalitat, especialment facultada per a este acte per Acord de 16 de març de 2007, de la Generalitat.   
I, d'una altra, Mirtha Roses Periago, directora de l'Organització Panamericana de la Salut, d'ara en avant OPS, en nom d'esta i degudament facultada per a firmar el present acord de conformitat amb les normes i els reglaments interns de l'Organització Panamericana de la Salut.  
Els intervinents en la representació que ostenten, reconeixen capacitat legal suficient per a la subscripció del present acord i, a este efecte,   
Exposen  
I. La Llei 6/2007, de 9 de febrer, de la Generalitat, de la Cooperació al Desenvolupament de la Comunitat Valenciana, establix que l'activitat de la Generalitat i de les altres institucions, entitats i administracions públiques de la Comunitat Valenciana en matèria de cooperació al desenvolupament, inspirada en la Declaració i en els Objectius de Desenvolupament del Mil·lenni, acordats per l'Assemblea General de les Nacions Unides l'any 2000, com a marc de referència de totes les actuacions, s'orientarà a propiciar tant el desenvolupament integral de les persones, pobles i països empobrits, com la conscienciació i el compromís responsable de la societat valenciana en esta urgent tasca. Amb este fi, la Generalitat impulsa la cooperació multilateral i mecanismes de coordinació i col·laboració amb organitzacions internacionals.  
II. El Pla director de la Cooperació Valenciana 2004-2007, aprovat mitjançant l'Acord de 7 de maig de 2004 del Consell de la Generalitat (DOGV núm. 4753, de 14 de maig de 2004), establix, entre els seus objectius, el de potenciar la col·laboració amb els organismes multilaterals de caràcter iberoamericà.  
III. El Pla Anual de la Cooperació al Desenvolupament de la Generalitat 2007, aprovat mitjançant l'Acord de 22 de desembre de 2006, del Consell de la Generalitat (DOGV núm. 5.419, de 2 de gener de 2007), establix que es promouran acords amb organismes multilaterals, com l'Organització Panamericana de la Salut.  
IV. L'Organització Panamericana de la Salut (OPS) és un organisme internacional de salut pública, amb 100 anys d'experiència dedicats a millorar la salut i les condicions de vida dels pobles de les Amèriques. Gaudix de reconeixement internacional com a part del Sistema de les Nacions Unides, i actua com a Oficina Regional per a les Amèriques de l'Organització Mundial de la Salut, d'ara en avant OMS. Dins del Sistema Interamericà, és l'organisme especialitzat en salut. De la dita organització forma part el Regne d'Espanya en qualitat d'Estat observador, des de setembre de 1980.  
Ambdós intervinents són conscients que és necessari unir esforços i establir estratègies que donen resposta a les necessitats i els drets sanitaris de la població més vulnerable d'Iberoamèrica, com a forma de col·laboració més adequada per a assolir els objectius plantejats i en concret el compliment dels objectius 4, 5 i 6 de Desenvolupament del Mil·lenni.  
En virtut d'allò que s'ha exposat, els intervinents, reconeixent la capacitat i competència suficients per a intervindre en este acte, i procedixen a formalitzar el present document d'acord amb les següents   
Clàusules  
Primera. Objecte   
El present acord d'intencions té com a finalitat establir les bases per al foment de la col·laboració mútua en l'àmbit de la cooperació al desenvolupament, entre la Generalitat i l'Organització Panamericana de la Salut.  
Segona. Àrees prioritàries d'actuació  
Es consideraran àrees prioritàries de col·laboració les següents:   
Desenvolupament i implementació de Sistemes Integrats de Prestació d'Atenció de la Salut.  
Reducció dels problemes relacionats amb la drogodependència en els països empobrits.  
Promoció de la identificació, planificació, organització, execució i avaluació de programes i projectes de desenvolupament en matèria de salut i enfortiment d'institucions sanitàries.  
Impuls de l'elaboració, arreplega i consolidació de la informació, així com la difusió d'experiències en relació amb el desenvolupament de programes de salut, a través d'accions de sensibilització social.   
Tercera. Compromisos dels intervinents  
Ambdós intervinents, de comú acord, es comprometen a:  
Coordinar les seues activitats en els països membres de la OPS, tant a iniciativa pròpia com de les autoritats nacionals, tot aprofitant la complementarietat que puga existir entre els projectes i recursos de la Generalitat i la presència, experiència i capacitat de la OPS.  
Mantindre una comunicació fluida a fi de coordinar el seu suport a les institucions sanitàries.  
Els dits compromisos es plasmaran, per part de la Generalitat, en la subscripció dels oportuns convenis singularitzats amb la pròpia OPS, així com, quan siga necessari, amb entitats sense ànim de lucre, públiques o privades, que ambdues institucions designen, en els que es fixarà l'objecte concret de cada actuació, l'abast de l'aportació econòmica de la Generalitat i el termini de vigència dels dits convenis. Tot això quedarà condicionat a la revisió prèvia i, si és el cas, aprovació dels projectes específics que es presenten, així com a l'existència de quantitats disponibles amb este fi en el pressupost en vigor en la data de la subscripció dels convenis i a la normativa general aplicable en matèria de subvencions.  
Per la seua banda, la OPS es compromet a prestar el suport tècnic necessari i implementar les activitats que li corresponguen segons s'establisca en els convenis singularitzats que subscriga amb la Generalitat en el marc del present Acord d'Intencions, per a l'execució dels projectes aprovats d'acord amb el que disposa el paràgraf anterior, quant a les matèries sanitàries, a fi d'aconseguir el compliment dels objectius que s'hi prevegen.  
Quarta. Auditoria  
Tota labor d'auditoria sobre els fons administrats per la OPS/OMS davall els convenis singularitzats que se subscriga davall el seu marc es durà a terme per la persona o persones per a això seleccionades pels seus cossos directius i d'acord amb les seues normes, reglaments i polítiques. Còpies de les auditories seran entregades a la Generalitat a la seua sol·licitud.  
Quinta. Reconeixement públic de la contribució  
Les parts podran posar a disposició de la comunitat científica nacional i internacional la informació derivada de les accions de cooperació a l'empara del present acord, a través dels mitjans que convinguen oportunament. En tot cas, en les activitats de difusió i divulgació es donarà la màxima visibilitat a la contribució de la Generalitat.  
Sexta. Comissió de Seguiment de l'Acord d'Intencions  
Els intervinents integraran una Comissió de Seguiment del present acord, conformada per dos representants de l'OPS i dos representants de la Generalitat, un dels quals assumirà la presidència de la comissió, i els fins de la qual seran:  
Avaluar el compliment i donar seguiment als compromisos que s'assumisquen a través dels convenis singularitzats.  
Brindar solucions a qualsevol punt que se suscite en l'aplicació o interpretació del present acord o dels convenis singularitzats que se subscriguen.  
Reportar i donar a conéixer els intervinents els avanços que s'obtinguen en el compliment de l'objecte d'este acord i dels convenis singularitzats que es deriven.  
Elaborar un informe de les activitats exercides en el marc del present acord.  
La dita comissió es reunirà amb la periodicitat que es requerisca, d'acord amb la naturalesa dels assumptes a tractar, i el seu funcionament es realitzarà basant-se en les regles que la pròpia comissió emeta.  
Sèptima. Efectes  
Este acord gaudirà d'efectes des del moment de la seua firma, i tindrà una duració indefinida. Qualsevol de les parts podrà proposar la seua resolució, comunicant-ho a l'altra amb tres mesos d'antelació. En qualsevol cas esta resolució no afectarà les actuacions en curs que continuaran fins a la seua finalització.   
Octava. Legislació  
Les discrepàncies sorgides sobre la interpretació, desenvolupament o qualsevol altra relacionada amb el present conveni hauran de resoldre's per acord mutu entre les parts, sense que això signifique la renúncia, expressa o tàcita, de les immunitats, privilegis, exoneracions o facilitats de què disposa la OPS/OMS de conformitat amb el dret internacional, tractats o convenis internacionals, o la legislació dels seus estats membres.  
I en prova de conformitat amb el contingut del present acord, i perquè així conste, firmen el mateix en dos exemplars en el lloc i la data al principi indicats.   
La consellera de Cooperació i Participació: Gema Amor Pérez.   
La directora de l'Organització Panamericana de la Salut: Mirtha Roses Periago.